- Հանքավայրի շահագործման (ներառյալ ենթակառուցվածքները) տարածքից մոտ 6 կիլոմետր հեռավորության վրա գտնվում է Հայաստանին պատկանող ջրի պաշարներով ամենամեծ՝ Սպանդարյանի ջրամբարը, որտեղ կարող է ամբարվել մինչև 260 մլն. խորանադր մետր ջուր: Մյուս կողմում՝ մոտ 4.5 կիլոմետր հեռավորության վրա գտնվում է Կեչուտի ջրամբարը, որտեղ կուտակվող ջուրն Արփա-Սևան թունելով հոսում է դեպի Սևանա լիճ: Ամուլսար լեռան տարածքում են գոյանում նաև ջրահոսքեր, որոնք սնուցում են Որոտան, Արփա և Դարբ գետերը, որոնք տարբեր նպատակներով օգտագործվում են ինչպես ՇՄԱԳ-ի ենթարկված տարածքում, այնպես էլ այդ տարածքից դուրս՝ կոնյակի և գինու համար օգտագործվող խաղողի այգիները ոռոգելու համար: Արփան և Որոտանը սնուցում են նաև Սևանա լիճը, ինչի համար էլ Ամուլսարի տարածքը հանդիսանում է Սևանա լճի վրա ազդեցության գոտի: Այսպիսով, Ամուլսարի հանքավայրի և դրա հարակից տարածքները հանդիսանում են Սևանա լճի ջրահավաք ավազանի մասը՝ լճի վրա անմիջական և ոչ անմիջական ազդեցության ռեժիմներով: Այստեղ ևս մեկ հակիրճ իրավական անդրադարձ կատարեմ՝ մանրամասն իրավական վերլուծությունը թողնելով հաջորդ հոդվածի համար՝ «Սեւանա լճի մասին» ՀՀ օրենքի 3-րդ հոդվածի համաձայն, Սեւանա լճի ջրհավաք ավազանի մասն են կազմում նաև Կեչուտի և Սպանդարյանի ջրամբարները, Արփա և Որոտան գետերի ջրհավաք ավազանները՝ մինչև Կեչուտի ջրամբար»: